To menn tiltalt for ikke å ha solgt hasj

To menn (24 og 27 år) skal over påske møte i Oslo tingrett tiltalt for bedrageri. De skal ha tatt seg betalt 30 000 kroner for et parti hasj – stoff som de aldri leverte.

Unni Fries, her i retten i en annen sak, forsvarer en av mennene som er tiltalt for å ha underslått 30 000 kroner - penger som angivelig skulle gå til å kjøpe hasj. Holm, Morten

3. april 2012

— Hva vil de at min klient skal gjøre? sukker Unni Fries. Hun forsvarer 24-åringen.

- Hadde han levert, ville han blitt tiltalt for det. Men min klient nekter for å ha vært involvert i noen hasjhandel.

Politiadvokat Tone Bysting har et greit svar på forsvarerens spørsmål om hva de tiltalte skulle ha gjort:

De skulle ikke tatt imot betaling for en vare de «ikke hadde til hensikt å overlevere».

Det skal vi komme tilbake til. Først skal vi se på det litt pussige poenget at de er tiltalt for ikke å ha levert noe som det er ulovlig å levere.

— Det er en veldig spesiell sak som jeg først trodde det ville være umulig å pådømme. Men i litteraturen ser jeg at det finnes eksempler på noe tilsvarende, sier forsvarer Unni Fries. Men hun kan ikke se at det finnes bevis i denne saken, som hun betegner som «rotete».

— Hele greia er bare tull. Det begynte som en anmeldelse for ran, og det er avlagt mange rare og motstridende forklaringer. Det er vel bare min klient som har forklart det samme hele veien, sier hun.

Bedrageri

Politiadvokat Tone Bysting, som har tatt ut tiltalen, synes ikke saken er så spesiell:

- To personer er tiltalt for ikke å ha levert varen de har mottatt betaling for å levere. Derfor har vi tiltalt dem for bedrageri.

— Varen de ikke har levert er ulovlig. Hvis de hadde levert kjøperen ett kilo hasj, ville de vel blitt tiltalt for det?

— Jeg kan ikke se at det er så spesielt, vi mener det uansett er begått et bedrageri.

— Ut fra tiltalen ser dette ut til å være et oppgjør i et narkomiljø. Likevel mener dere at «almenne hensyn krever påtale». Hvorfor det?

— Allmenne hensyn foreligger fordi bedrageri av 30 000 kroner er et alvorlig lovbrudd. Politiet ønsker ikke at slik aktivitet skal forekomme. Derfor er det tatt ut tiltale. Forøvrig vil jeg ikke spesifisere tiltalebeslutningen i media, sier Bysting.

Forvirrende

Om alt dette virker forvirrende, så er det bare begynnelsen.

For den fornærmede (31) har ikke innrømmet at han skulle kjøpe hasj, og han har slett ikke anmeldt noe bedrageri.

Han hevdet i utgangspunktet at han ble ranet av en person som kom ut av en bil, mens han telte penger på åpen gate.

Politiet fant raskt bilen med tre personer og en større pengesum.

Mens 24-åringen hevder at han har tjent penger på blant annet PC-salg og de to andre skal være uenige om hvem som var hvor når, har etterforskningen gitt politiet grunnlag for å tiltale to av de tre:

Anklagen er at de er skyldige i grovt bedrageri av en person som hevder han er et ransoffer, men som politiet mener er en bedratt hasjkunde.

Dette skal Oslo tingrett rydde opp i 23. april.